เอาจริงดิ? Microsoft เตรียมปิดสำนักงาน Skype
เอาจริงดิ? Microsoft เตรียมปิดสำนักงาน Skype ที่ลอนดอน
19 ก.ย. 2559

ผู้สื่อข่าวรายงานว่า เกิดกระแสข่าวลือว่าทางไมโครซอฟท์ (Microsoft) มีแผนปิดสำนักงานสไกป์ (Skype) บริการโทรศัพท์ผ่านอินเทอร์เน็ตที่ลอนดอน เบื้องต้นมีการประเมินว่าข่าวปิดสำนักงานนี้จะทำให้พนักงานกว่า 400 ตำแหน่งเสี่ยงถูกลอยแพ
โดยสื่อไฟแนนเชียลไทม์ส (Financial Times) เป็นผู้รายงานแผนการปิดสำนักงาน Skype ในลอนดอน ขณะที่ Skype ยังไม่ออกแถลงการณ์ใดๆ อย่างเป็นทางการ ซึ่ง Skype ถูกก่อตั้งและเริ่มให้บริการครั้งแรกในลอนดอนช่วงปี 2003 ก่อนจะถูก Microsoft ซื้อกิจการไปในปี 2011 ด้วยเงิน 8.5 พันล้านเหรียญสหรัฐ (ราว 3 แสนล้านบาท)
อย่างไรก็ตามมีการประเมินว่าอีกปัจจัยที่อาจทำให้ Skype ถูกปิดสำนักงานในลอนดอนคือภาวะ Brexit ซึ่งทำให้หลายบริการต่างชาติตัดสินใจปิดสำนักงานในอังกฤษลงเพราะปัญหาการออกวีซ่าแก่บุคลากรที่ไม่ใช่สัญชาติอังกฤษ ไม่แน่ การตัดสินใจนี้อาจเกิดขึ้นเพราะ Microsoft เห็นว่าเป็นทางออกที่ง่ายที่สุด
เบื้องต้นไมโครซอฟท์ ให้ความเห็นกับข่าวลือนี้ว่าบริษัทจะดำเนินการทุกอย่างอย่างรอบคอบ เพื่อให้เกิดผลกระทบรอบด้านน้อยที่สุด
อนึ่งมีการคาดการณ์กันว่า Skype กำลังจะถูกปรับโครงสร้างอย่างจริงจัง หลังจากมีจุดเปลี่ยนที่ทำให้บริการ VoIP หรือการโทรศัพท์ผ่านเน็ตเริ่มเสื่อมความนิยมลงถูกลงมติว่ามาจากการแจ้งเกิดของระบบบนไอโฟน (iPhone) อย่างเฟซไทม์ (FaceTime)